
A birodalmi gondolat és az orosz nyelvű rap kapcsolata

Rezümé
A rapzene, amely a szovjet korszak végén jelent meg Oroszországban, az orosz zeneipar egyik
legdinamikusabban fejlődő irányzatává vált az új évezredben. Mivel a rap alapvetően radikális,
lázadó, a társadalom peremén élők hangján megszólaló, tabudöntögető szubkultúra, felmerül a
kérdés, hogyan alakult a története az egyre diktatórikusabbá váló putyini rendszerben.
A rap oroszországi története a mai napig kevéssé kutatott téma, jóllehet társadalmi hatása
óriási. Erről tanúskodik az is, hogy Putyin elnök 2018-ban nyilvánosan is beszélt a rapzene
megregulázásnak szükségességéről.

A dolgozatban mindenekelőtt arra keresem a választ, hogyan reagált az orosz nyelvű rap az
egyre inkább uralkodóvá váló hivatalos birodalmi ideológiára, és fordítva: hogyan igyekezett
ellehetetleníteni a legradikálisabb szerzőket a putyini rendszer.
A dolgozat első részében azt mutatom be, hogyan módosult a birodalmi politika és ideológia
Sztálin halála után. A részletesebb történeti áttekintésre azért van szükség, mert így válik érthetővé,
miben gyökereznek azok az ellentmondások és paradoxonok, amelyek a mai napig jellemzik az
orosz birodalmi tudatot.

A dolgozat második részében áttekintem az orosz rap történetét és viszonyát az amerikai
raphez, majd ezt követően öt alkotó (Oxximiron, Miyagi, Andy Panda, Timati, Egor Krid,
pályafutásán keresztül mutatom be az orosz nyelvű rapzene széles palettáját: az ellenzéki
küldetéstudattól a rendszer haszonélvezőiig és nyílt támogatóiig.
A dolgozatban kitérek arra is, hogy a rap legjobb alkotásaiban napjaink kortárs költészetévé
is vált, ezért az egyes alkotók pályaképének bemutatásán túl elemzem néhány jelentősebb daluk
szövegét.



